OIKEUSMINISTERIÖ			           		24.3.2011         
Lainvalmisteluosasto
PL 25
00023 Valtioneuvosto

Dnro: PRH/336/05/2011

Viite: Lausuntopyyntönne 4.3.2011 OM 20/41/2010  

Oikeusministeriö on pyytänyt Patentti- ja rekisterihallitukselta (PRH) lausuntoa luonnoksesta hallituksen esitykseksi laiksi osakeyhtiölain muuttamisesta. Pääoma- ja yritysjärjestelydirektiivien muuttamisesta annetun direktiivin voimaan saattamiseksi ehdotetut muutokset osakeyhtiölakiin ovat vähäisiä. Sulautumis- ja jakautumismenettelyyn ehdotetuilla muutoksilla ei ole vaikutuksia rekisteriviranomaisen toimintaan. Ehdotetut muutokset eivät vähennä sulautumis- ja jakautumisasioiden käsittelystä PRH:ssa yhtiöille aiheutuvia kustannuksia.

Lainsäädäntöteknisesti yhden pykälän muutoksen osalta voitaisiin PRH:n mielestä harkita toista vaihtoehtoa. Luonnoksessa ehdotetaan muutettavaksi osakeyhtiölain 16 luvun 11 §:n 1 momentti ja lisättäväksi samaan pykälään uusi 2 momentti siten, että 2 momentti siirtyy 3 momentiksi. Vaikka pykälän nykyinen 2 momentti säilyy sanamuodoltaan alkuperäisenä, lain selvyyden vuoksi johtolauseessa voitaisiin todeta, että osakeyhtiölain 16 luvun 11 § muutetaan kokonaisuudessaan. Momenttien siirtäminen saattaa aiheuttaa tulkintavaikeuksia, minkä vuoksi siirtämisen asemesta olisi ehkä syytä pyrkiä muuttamaan koko pykälä. Tässä tapauksessa tosin momentteja on vähän ja siirtämisestä ei ehkä kuitenkaan aiheudu suuria ongelmia.

Linjanjohtaja	Olli Koikkalainen

Jaostopäällikkö	Jouko Koitto